## Pravilnik o načinu provedbe ovrhe na novčanim sredstvima banke

### NN 6/2013 (16.1.2013.), Pravilnik o načinu provedbe ovrhe na novčanim sredstvima banke

MINISTARSTVO FINANCIJA

89

Na temelju članka 26. Zakona o provedbi ovrhe na novčanim sredstvima (»Narodne novine« broj 91/10 i 112/12, dalje u tekstu: Zakon) ministar financija donosi

PRAVILNIK

O NAČINU PROVEDBE OVRHE NA NOVČANIM SREDSTVIMA BANKE

Članak 1.

Ovim se Pravilnikom propisuje poseban način, uvjeti i rokovi izvršavanja osnove za plaćanje kod provedbe ovrhe na novčanim sredstvima banke u Hrvatskoj narodnoj banci.

Članak 2.

(1) Ovrhu na novčanim sredstvima banke Hrvatska narodna banka provodi temeljem dostavljene potpisane elektroničke poruke Agencije s odgovarajućim nalogom za postupanje. Ovrhu na novčanim sredstvima banke Hrvatska narodna bana provodi:

– iz raspoloživih novčanih sredstava banke na računu u Hrvatskom sustavu velikih plaćanja (dalje: HSVP) i

– iz raspoloživih novčanih sredstava banke na njenom računu za gotovinu.

(2) Raspoloživa novčana sredstva banke na računu u HSVP-u jesu:

– novčana sredstva evidentirana na tom računu, i

– dozvoljeno negativno stanje na tom računu po osnovi odobrenog unutardnevnog kredita.

(3) Raspoloživim novčanim sredstvima banke na računu u HSVP-u ne smatraju se:

– novčana sredstva koja su doznačena na račun banke u HSVP-u po osnovi odobrenja lombardnog kredita od strane Hrvatske narodne banke u svrhu povrata unutardnevnog kredita;

– novčana sredstva koja je banka izdvojila kod Hrvatske narodne banke za osiguranje pokrića obračuna u Nacionalnom klirinškom sustavu (dalje: NKS) do visine iznosa negativne neto pozicije na obračunskom računu banke u NKS-u i koja se sukladno propisima na kraju obračunskog dana u tu svrhu korištenja prenose na račun banke u HSVP-u.

(4) Na novčanim sredstvima iz stavka 3. ovoga članka Hrvatska narodna banka ne provodi ovrhu.

Članak 3.

(1) Razmjena elektronički potpisanih poruka s nalozima za postupanje u postupku provedbe ovrhe između Agencije i Hrvatske narodne banke obavlja se na način i u rokovima kako je to propisano Pravilnikom o načinu i postupku provedbe ovrhe na novčanim sredstvima i Pravilnikom o tehničkim uvjetima i postupku prilagodbe Zakonu o provedbi ovrhe na novčanim sredstvima, osim ako ovim Pravilnikom nije drugačije propisano.

(2) Radi provedbe ovrhe na novčanim sredstvima banke Agencija dostavlja Hrvatskoj narodnoj banci elektronički potpisanu poruku A31 koja može sadržavati jedan ili više naloga za izvršenje osnove za plaćanje. Za provedbu osnove za plaćanje po tražbini u stranoj valuti ili u banku sa sjedištem izvan Republike Hrvatske Agencija dostavlja Hrvatskoj narodnoj banci elektronički potpisanu poruku A71 koja sadrži nalog za izvršenje jedne osnove za plaćanje.

(3) Hrvatska narodna banka izvršit će naplatu naloga za izvršenje osnova za plaćanje iz zaprimljene poruke najkasnije do 9,00 sati sljedećeg obračunskog dana u HSVP-u od dana primitka poruke od Agencije. Banka slobodno raspolaže novčanim sredstvima kod Hrvatske narodne banke nakon izvršene naplate naloga za izvršenje osnova za plaćanje iz poruke zaprimljene od Agencije. O provedenoj naplati naloga za izvršenje osnova za plaćanje Hrvatska narodna banka obavještava Agenciju.

(4) Hrvatska narodna banka provodi naplatu naloga za izvršenje osnova za plaćanje primjenjujući propisana pravila rada HSVP-a.

Članak 4.

(1) Ako banka nema dovoljno raspoloživih novčanih sredstava za provedbu naplate naloga za izvršenje osnova za plaćanje Hrvatska narodna banka:

– zadaje platne transakcije na teret računa banke u HSVP-u u skladu s nalogom za izvršenje osnova za plaćanje iz poruke zaprimljene od Agencije pri čemu se platne transakcije za koje nema pokrića evidentiraju u redu čekanja na teret računa banke u HSVP-u,

– onemogućuje izvršenje platnih transakcija na teret obračunskog računa banke u NKS-u, i

– onemogućuje podizanje gotovog novca s računa banke za gotovinu.

(2) U svrhu provedbe propisanog postupka konačne namire izvršenog obračuna preko NKS-a Hrvatska narodna banka može otkazati platne transakcije evidentirane na teret računa banke u HSVP-u, te će u tom slučaju, nakon provedbe postupka konačne namire izvršenog obračuna preko NKS-a, ponovo zadati platne transakcije na teret računa banke u HSVP-u u skladu s nalogom za izvršenje osnova za plaćanje iz poruke zaprimljene od Agencije.

Članak 5.

(1) Ako banka do kraja obračunskog dana u HSVP-u ne osigura novčana sredstva potrebna za provedbu naplate naloga za izvršenje osnova za plaćanje iz poruke zaprimljene od Agencije:

– pri zatvaranju HSVP-a otkazuju se platne transakcije evidentirane u redu čekanja na računu banke u HSVP-u,

– prije početka obračuna sljedećeg obračunskog dana u HSVP-u Hrvatska narodna banka zadaje platne transakcije na teret računa banke u HSVP-u u skladu s nalogom za izvršenje osnova za plaćanje iz poruke zaprimljene od Agencije pri čemu se platne transakcije za koje nema pokrića evidentiraju u redu čekanja na teret računa banke u HSVP-u.

(2) Ako banka ne osigura novčana sredstva potrebna za provedbu naplate naloga za izvršenje osnova za plaćanje iz zaprimljene poruke do 9,00 sati sljedećeg obračunskog dana u HSVP-u od dana zaprimanja poruke od Agencije:

– Hrvatska narodna banka provodi naplatu naloga za izvršenje osnova za plaćanje u iznosu raspoloživih novčanih sredstva banke, te obavještava Agenciju o provedenom,

– Agencija dostavlja Hrvatskoj narodnoj banci nalog za blokadu banke,

– Hrvatska narodna banka provodi blokadu suspenzijom računa banke u HSVP-u i otkazuje platne transakcije evidentirane u redu čekanja na teret računa banke u HSVP-u.

(3) Za vrijeme trajanja blokade računa banke:

– Hrvatska narodna banka suspendira račun banke u HSVP-u i onemogućava provođenje platnih transakcija na teret obračunskog računa u NKS-u,

– sve platne transakcije u korist i na teret suspendiranog računa banke u HSVP-u evidentiraju se u redu čekanja,

– u svrhu provođenja platnih transakcija evidentiranih u redu čekanja u korist računa banke u HSVP-u Hrvatska narodna banka otkazuje platne transakcije evidentirane u redu čekanja na teret računa banke u HSVP-u, ukida suspenziju računa banke u HSVP-u, te nakon provođenja tih platnih transakcija ponovno suspendira račun banke u HSVP-u a o priljevu obavještava Agenciju,

– Agencija na temelju zaprimljene obavijesti o priljevu novčanih sredstava na račun banke u HSVP-u dostavlja Hrvatskoj narodnoj banci nalog za izvršenje osnova za plaćanje,

– banka ne može podizati gotov novac s računa za gotovinu banke u Hrvatskoj narodnoj banci.

Članak 6.

(1) Odredbe ovog Pravilnika primjenjuju se i na banku u postupku likvidacije koja vodi račun u Hrvatskoj narodnoj banci kao sudionik HSVP-a.

(2) U skladu s odredbama propisa kojima se uređuje poslovanje banaka u postupku likvidacije Hrvatska narodna banka može u svrhu naplate naloga za izvršenje osnova za plaćanje otkazati platne transakcije evidentirane u redu čekanja na računu banke u likvidaciji u HSVP-u.

Članak 7.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/12-01/367

Urbroj: 513-11/12-4

Zagreb, 14. prosinca 2012.

Ministar financija

Slavko Linić, v. r.

Pravilnik, NN 6/2013-89